**РАЗДЕЛНО СЪБИРАНЕ НА ИЗЛЕЗЛИ ОТ УПОТРЕБА МОТОРНИ ПРЕВОЗНИ СРЕДСТВА, МАСЛА И ГУМИ**

Предаването за разкомплектоване на излязло от употреба моторно превозно средство (ИУМПС) на оторизирано лице, е задължение на неговия собственик. В изпълнение на чл. 167, ал. 2, т. 3 от Закона за движение по пътищата, комисия, назначена от кмета на община Шабла, контролира спазването на забраната за изоставяне на снетите от отчет моторни превозни средства, върху общински и държавни територии. При констатиране на нарушения комисията поставя върху колата стикер, с предписание до собственика, в 14-дневен срок да освободи заеманото място и да представи в община Шабла декларация, че ще го съхранява в имот, частна собственост или удостоверение, че го е предал за разкомплектоване на оторизирано лице. Преместването на МПС на друго място, общинска или държавна собственост, не спира изпълнението на даденото предписание. При неизпълнение, след изтичане на 14-дневния срок, община Шабла предава ИУМПС на „Българска рециклираща компания“ АД, с която има сключен договор за сътрудничество. ИУМПС бива принудително преместено от дружеството на лицензирана площадка и разкомплектовано, ако в 14-дневен срок от преместването не бъде потърсено от собственика.

При извършване на смяна на автомобилни гуми, лицата, които пускат на пазара такъв продукт, са длъжни да осигурят възможност за приемане на излезли от употреба гуми (ИУГ) в местата на продажбата и на смяната им, без крайните потребители да дължат заплащане. Това означава, че гражданите имат възможността, при закупуване на нови гуми или при сезонната им смяна, напълно безплатно да оставят старите при съответния търговец или сервиз. Забранено е изоставянето, нерегламентираното изхвърляне или друга форма на неконтролирано обезвреждане на ИУГ, тъй като те са източник на сериозно замърсяване на околната среда. ИУГ не подлежат на естествено разлагане, а при натрупване могат да се превърнат в удобно място за размножаване на гризачи, насекоми и други вредители, което ги превръща в потенциален източник на различни инфекции. Те са огнеопасни. В случай на възпламеняване, огънят трудно може да бъде погасен и често гори с дни.

Лицата, които извършват продажба на масла на крайните потребители, предназначени за употреба в моторни превозни средства, са длъжни да осигурят безплатно на крайния потребител информация, поставена на видно място на територията на обекта, относно местата за смяна на маслата след употребата им и възможните опасности за здравето и риска за околната среда при неправилно манипулиране. Лицата, които пускат на пазара масла, са отговорни за разделното събиране, съхраняването, транспортирането и оползотворяването на отработените масла, както и за екологосъобразното обезвреждане на отработените масла, които не могат да бъдат оползотворени. Неконтролираното изгаряне на масла води до замърсяване на въздуха с токсични съединения на основата на сярата, които не само замърсяват въздуха и околната среда за продължителен период от време, но са и канцерогенни. Изхвърлянето им в околната среда може да се отрази пагубно на природните екосистеми, защото възпрепятства достъпа на кислород до водата и почвата. Един литър отработено масло може да замърси 1 милион куб. м. вода, а ако бъде излят във воден басейн, може да образува петно с размер 4000 кв. м.